આવનારા ભવિષ્યમાં થનારા કેદીઓના મૃત્યુ માટે પણ યહૂદી કબ્રસ્તાનને તૈયાર રાખવા માટે ઓસ્કરે મધ્યવયના એક એસએસ અન્ટર્સ્કારફ્યૂહરરને રોકીને તેને મહેનતાણું પણ ચૂકવ્યું હતું. એમિલિ પોતાની લેવડદેવડો પોતાની રીતે જ કરતી હતી. બેજસ્કીએ બનાવેલા બનાવટી દસ્તાવેજોની મદદથી વોડકા અને સિગરેટોને બે કેદીઓ પાસે પ્લાંટની એક ટ્રકમાં ચડાવીને એમિલી, તેમની સાથે જર્મન કબજા હેઠળની સીમા નજીક આવેલા મોટી ખાણ ધરાવતા ઓસ્ટ્રાવા નામના ગામમાં પહોંચી ગઈ હતી. ઓસ્કરના અનેક સંપર્કોનો ઉપયોગ કરીને, એક લશ્કરી હોસ્પિટલમાંથી હિમડંખ માટેના મલમ, સલ્ફા અને ડૉ. બાઇબર્સ્ટેઇન જેને મેળવવા અઘરા માનતા હતા એવા પેલા વિટામિનો મેળવવામાં પણ એ સફળ થઈ હતી. આવી મુસાફરીઓ એમિલિ માટે હવે સહજ બની ગઈ હતી. પતિની માફક એ પણ હવે મુસાફરીમાં માહેર થવા લાગી હતી.